Document ID: 32009D0436

DECIZIA CONSILIULUI
din 5 mai 2009
de rectificare a Directivei 2008/73/CE de simplificare a procedurilor de întocmire a listelor și publicare a informațiilor în domeniul veterinar și zootehnic
(2009/436/CE)
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 37,
având în vedere propunerea Comisiei,
având în vedere avizul Parlamentului European (1),
întrucât:
(1)
Directiva 2008/73/CE (2) a modificat 23 de acte ale Consiliului în scopul de a asigura, printre altele, proceduri simplificate de întocmire a listelor și publicare a informațiilor în domeniul veterinar și zootehnic.
(2)
Directiva 2008/73/CE a intrat în vigoare la 3 septembrie 2008. Statele membre trebuie să asigure intrarea în vigoare a actelor cu putere de lege și a actelor administrative necesare pentru a se conforma directivei menționate anterior până la 1 ianuarie 2010. Cu toate acestea, directiva respectivă nu a prevăzut obligația ca statele membre să aplice dispozițiile respective începând cu data menționată anterior.
(3)
Pentru a asigura securitatea juridică, Directiva 2008/73/CE ar trebui rectificată astfel încât modificările aduse diferitelor acte ale Consiliului de către directiva respectivă, în scopul asigurării procedurilor simplificate în cauză, să fie aplicate în mod uniform de statele membre începând cu 1 ianuarie 2010. Prin urmare, Directiva 2008/73/CE ar trebui rectificată astfel încât să se aplice, de asemenea, începând cu data menționată anterior. În consecință, directiva respectivă ar trebui să fie, de asemenea, rectificată pentru a prevedea aplicarea de către statele membre a dispozițiilor în cauză începând cu data menționată anterior.
(4)
Cu toate acestea, anumite alte modificări aduse de Directiva 2008/73/CE Directivelor 64/432/CEE (3) și 90/426/CEE (4) nu se referă la procedurile simplificate și, prin urmare, nu necesită amânarea datei de aplicare de către statele membre, și anume a datei de 1 ianuarie 2010. Modificările în cauză privesc adoptarea de măsuri specifice în domeniul sănătății animale în conformitate cu procedura prevăzută în Decizia 1999/468/CE a Consiliului din 28 iunie 1999 de stabilire a normelor privind exercitarea competențelor de executare conferite Comisiei (5) și, respectiv, rectificarea unei referințe desuete.
(5)
Pentru a asigura o tranziție fără dificultăți spre noile proceduri simplificate de întocmire a listelor și publicare a informațiilor în domeniul veterinar și zootehnic, ar trebui să se prevadă posibilitatea adoptării de dispoziții tranzitorii în conformitate cu procedura prevăzută în Decizia 1999/468/CE.
(6)
Pentru a asigura securitatea și continuitatea juridică, prezenta decizie ar trebui să se aplice începând cu 3 septembrie 2008, data intrării în vigoare a Directivei 2008/73/CE.
(7)
Prin urmare, Directiva 2008/73/CE ar trebui rectificată în consecință,
ADOPTĂ PREZENTA DECIZIE:
Articolul 1
Directiva 2008/73/CE se rectifică după cum urmează:
1.
La articolul 20, alineatul (2) se elimină.
2.
Se introduc următoarele articole:
„Articolul 23a
Dispoziții tranzitorii
Pot fi adoptate dispoziții tranzitorii în conformitate cu procedura menționată la articolul 23b alineatul (2).
Articolul 23b
Procedura comitetului
(1) Comisia este asistată de către Comitetul permanent pentru lanțul alimentar și sănătatea animală înființat prin articolul 58 din Regulamentul (CE) nr. 178/2002 (6).
(2) Atunci când se face trimitere la prezentul alineat, se aplică articolele 5 și 7 din Decizia 1999/468/CE.
Termenul prevăzut la articolul 5 alineatul (6) din Decizia 1999/468/CE se stabilește la trei luni.
3.
La articolul 24, alineatul (1) se înlocuiește cu următorul text:
„(1) Statele membre asigură intrarea în vigoare a actelor cu putere de lege și a actelor administrative necesare pentru a se conforma prezentei directive până la 1 ianuarie 2010. Statele membre comunică de îndată Comisiei textele acestor dispoziții.
Statele membre aplică respectivele dispoziții începând cu 1 ianuarie 2010.
Atunci când statele membre adoptă respectivele dispoziții, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.”
4.
Articolul 25 se înlocuiește cu următorul text:
„Articolul 25
Intrarea în vigoare și aplicabilitatea
Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
Se aplică începând cu 1 ianuarie 2010, cu excepția articolului 1 alineatele (1) și (5) și a articolelor 7, 23a și 23b.”
Articolul 2
Prezenta decizie se aplică de la 3 septembrie 2008.
Articolul 3
Prezenta decizie se publică în Jurnalul Oficial al Uniunii Europene.
Articolul 4
Prezenta decizie se adresează statelor membre.
Adoptată la Bruxelles, 5 mai 2009.

Labels: 11
12
3
6